મૂળે કરુણાનિધિ દ્રવિડો માટેના અલગ રાષ્ટ્ર દ્રવિડ નાડુ અને પછીથી તમિળો માટેના અલગ રાજ્યના આગ્રહી રહેલા પેરિયાર એ. વી. રામાસામીની સ્વાભિમાન ચળવળના યુવા કાર્યકર હતા. પછીથી તમિળ ફિલ્મોની પટકથાના લેખક ગાજ્યા. સી. એન. અન્નાદુરાઈએ પેરિયારથી નોખું ચૂંટણીલક્ષી રાજકારણ આરંભ્યું. એ વેળા કરુણાનિધિ સુપરસ્ટાર એમ. જી. રામચંદ્રન સાથે અંતરંગ મૈત્રી ધરાવતા હતા, પણ રાજકીય કટુતાને પગલે એમજીઆરના કટ્ટર દુશ્મન બન્યા. 1967માં દ્રવિડ ચળવળના પ્રભાવને કારણે અન્નાનો દ્રમુક પક્ષ સત્તામાં આવ્યો. અન્ના મુખ્યમંત્રી બન્યા. બસ, ત્યારથી આજ લગી કોઈ રાષ્ટ્રીય પક્ષને રાજ્યમાં સત્તા મળી નથી. અન્ના માંડ બે વર્ષ મુખ્યમંત્રીપદે રહ્યા પછી કેન્સરને લીધે ગુજરી ગયા. 1969માં કરુણાનિધિ મુખ્યમંત્રી તથા દ્રમુકના વડા બન્યા. એ પછી કળઇંગરનો પક્ષ દ્રમુક અને એમજીઆરનો પક્ષ અન્ના દ્રમુક મહદ્ અંશે વારાફરતી સત્તામાં આવતા રહ્યા. અગાઉ કોંગ્રેસના સી. રાજગોપાલાચારી અને કે. કામરાજ જેવા મહારથીઓ મુખ્યમંત્રીપદે રહ્યા હતા, પણ 1967 પછી તો કોંગ્રેસનું નામું જ નખાઈ ગયું.